เซ็นทรัลพาร์ก

| เซ็นทรัลพาร์ก |
| --- | --- |
Central Park
มุมมองทางอากาศของเซ็นทรัลพาร์ก
แผนที่แสดงที่ตั้งของเซ็นทรัลพาร์ก
ประเภท: สวนสาธารณะระดับเมือง
ที่ตั้ง:  เขตแมนแฮตตัน, นครนิวยอร์ก, รัฐนิวยอร์ก, สหรัฐ
พิกัดภูมิศาสตร์: 40°46′56″N 73°57′55″W﻿ / ﻿40.78222°N 73.96528°W﻿ / 40.78222; -73.96528
พื้นที่: 843 เอเคอร์ (341 เฮกตาร์; 1.317 ตารางไมล์; 3.41 ตารางกิโลเมตร)
ก่อตั้ง: ค.ศ. 1857–1876
เจ้าของ: กรมอุทยานและสันทนาการนครนิวยอร์ก
ผู้ดำเนินการ: องค์การอนุรักษ์เซ็นทรัลพาร์ก
จำนวนผู้ใช้บริการ: ประมาณ 42 ล้านคนต่อปี
เวลาให้บริการ: 06.00 –01.00 น. ทุกวัน



สถานที่สำคัญทางประวัติศาสตร์ขึ้นทะเบียนแห่งชาติของสหรัฐ
สิ่งสำคัญทางประวัติศาสตร์แห่งชาติของสหรัฐ
 
สถาปนิก: เฟรเดอริก ลอว์ ออล์มสเตด, คาลเวิร์ต โวซ์
เลขอ้างอิง NRHP: 66000538
วันสำคัญ
ขึ้นทะเบียน NRHP: 15 ตุลาคม ค.ศ. 1966
ทะเบียน NHL: 23 พฤษภาคม ค.ศ. 1963
 
เซ็นทรัลพาร์ก (อังกฤษ: Central Park) เป็นสวนสาธารณะระดับเมือง ตั้งอยู่ระหว่างย่านอัปเปอร์เวสต์ไซด์และอัปเปอร์อีสต์ไซด์ของเขตแมนแฮตตันในนครนิวยอร์ก สหรัฐอเมริกา เป็นสวนสาธารณะที่มีการออกแบบภูมิทัศน์แห่งแรกในประเทศ เป็นสวนสาธารณะที่ใหญ่ที่สุดในเมืองอันดับที่ 6 ซึ่งครอบคลุมพื้นที่ 843 เอเคอร์ (341 เฮกตาร์) และเป็นสวนสาธารณะในเมืองที่ได้รับความนิยมมากที่สุดในสหรัฐ โดยมีผู้เข้าชมประมาณ 42 ล้านคนต่อปี ณ ปี 2016
แนวคิดการสร้างสวนสาธารณะขนาดใหญ่ในแมนแฮตตันเริ่มขึ้นในช่วงทศวรรษที่ 1840 และได้รับการอนุมัติให้พัฒนาพื้นที่ 778 เอเคอร์ (315 เฮกตาร์) ในปี 1853 ต่อมาในปี 1857 สถาปนิกภูมิทัศน์ เฟรเดอริก ลอว์ ออล์มสเตด และคาลเวิร์ต โวซ์ ได้รับเลือกให้เป็นผู้ออกแบบสวนสาธารณะด้วยผลงาน "Greensward Plan" นำไปสู่การเริ่มต้นก่อสร้างในปีเดียวกัน การก่อสร้างเซ็นทรัลพาร์กทำให้เกิดการยึดที่ดินและรื้อถอนอาคารที่มีอยู่เดิม รวมถึงชุมชนชาวแอฟริกันอเมริกันชื่อเซเนกาวิลเลจ ผ่านกระบวนการยึดกรรมสิทธิ์โดยรัฐบาล พื้นที่แรกของสวนสาธารณะเปิดให้ประชาชนเข้าชมในปลายปี 1858 มีการซื้อที่ดินเพิ่มเติมทางตอนเหนือของเซ็นทรัลพาร์กในปี 1859 และสวนสาธารณะแล้วเสร็จในปี 1876 เซ็นทรัลพาร์กประสบปัญหาความเสื่อมโทรมในช่วงต้นศตวรรษที่ 20 กระทั่งโรเบิร์ต โมเสส คณะกรรมการสวนสาธารณะนครนิวยอร์กได้ริเริ่มโครงการปรับปรุงและฟื้นฟูครั้งใหญ่ในช่วงทศวรรษที่ 1930 ต่อมาในปี 1980 องค์การอนุรักษ์เซ็นทรัลพาร์ก (Central Park Conservancy) ก็ได้ถูกก่อตั้งขึ้นเพื่อรับมือกับภาวะเสื่อมโทรม และทำการฟื้นฟูสวนสาธารณะตั้งแต่ทศวรรษที่ 1980 เป็นต้นมา
สถานที่ท่องเที่ยวหลักของเซ็นทรัลพาร์กได้แก่ เดอะแรมเบิลแอนด์เลค, เขตรักษาพันธุ์ธรรมชาติฮัลเลตต์, อ่างเก็บน้ำแจ็กเกอลีน เคนเนดี โอนาสซิส, และชีปเมโดว์ สถานที่บันเทิงเช่น ลานสเกตน้ำแข็งวอลล์แมน, ม้าหมุน และสวนสัตว์เซ็นทรัลพาร์ก พื้นที่จัดงานเช่น เซ็นทรัลพาร์กมอลล์ ระเบียงและน้ำพุเบเธสดา และโรงละครเดอะเดลาคอร์ท สาธารณะแห่งนี้มีระบบนิเวศที่หลากหลายซึ่งมีพืชและสัตว์หลายร้อยชนิด กิจกรรมสันทนาการได้แก่ การนั่งรถม้าชมสวน การปั่นจักรยาน สนามกีฬา และคอนเสิร์ต รวมถึงงานอีเวนต์ต่าง ๆ เช่น เชกสเปียร์ในสวน เซ็นทรัลพาร์กมีระบบถนนและทางเดิน และสามารถเข้าถึงโดยระบบขนส่งสาธารณะได้
ขนาดและตำแหน่งทางวัฒนธรรมของเซ็นทรัลพาร์กทำให้เป็นแบบอย่างของสวนสาธารณะในเมืองทั่วโลก อิทธิพลของมันทำให้เซ็นทรัลพาร์กได้รับการขึ้นทะเบียนเป็นสิ่งสำคัญทางประวัติศาสตร์แห่งชาติในปี 1963 และเป็นสถานที่สำคัญทางทัศนียภาพของนครนิวยอร์กในปี 1974 เซ็นทรัลพาร์กเป็นเจ้าของโดยกรมสวนสาธารณะและสันทนาการนครนิวยอร์ก แต่ได้รับการบริหารจัดการโดยองค์การอนุรักษ์เซ็นทรัลพาร์กตั้งแต่ปี 1998 ภายใต้สัญญากับรัฐบาลท้องถิ่นในรูปแบบความร่วมมือระหว่างภาครัฐและเอกชน องค์การอนุรักษ์เป็นองค์กรไม่แสวงหาผลกำไร มีหน้าที่ระดมทุนงบประมาณการดำเนินงานประจำปีของเซ็นทรัลพาร์ก และรับผิดชอบในการดูแลขั้นพื้นฐานทั้งหมดของสวนสาธารณะ